**Vejledning vedr. fuld bedøvelse af børn**

 **Vejledning til forældre med børn der skal opereres i fuld bedøvelse**

**Operationer i fuld bedøvelse (se gerne film om at skulle i fuld bedøvelse):**

**https://www.sundhed.dk/borger/patienthaandbogen/oere-naese-hals/illustrationer/animationer/finn-skal-bedoeves/**

**Dit barn skal opereres i fuld bedøvelse, dette betyder at dit barn:**

* **Skal være fastende fra mindst 6 timer før mødetidspunktet (ingen mad, mælk/modermælks- erstatning, slik, tyggegummi eller tandbørstning)**
* **Gerne må drikke 1 lille glas (100 ml) sød gennemsigtig saft (fx ribena eller rynkeby rød saft) senest 2 timer før mødetidspunktet**
* **2 timer før mødetidspunktet skal have smertestillende, enten paracetamol stikpille eller flydende Panodil (fx Panodil junior) efter barnets vægt**
* **Skal tisse af inden operationen, hvis det ikke bruger ble**
* **Amme-børn må ammes indtil 4 timer før mødetidspunktet**

**OBS!**

**Såfremt faste-reglerne ikke er nøje overholdt vil operationen blive aflyst, fordi barnet så kan kaste op og få det ned i luftvejene, hvilket er farligt.**

**På operationsstuen skal barnet op og ligge på lejet og der skal være en voksen ledsager med.**

**Narkoselægen giver narkosemiddel på maske over barnets mund og næse. Nogle børn kæmper lidt i mod og det kan blive nødvendig med en form for fastholdelse, i barnets interesse, for at gennemføre bedøvelsen. Tal med os hvis du har bekymringer angående dette.**

**I starten af narkosen kan barnet få ufrivillige muskeltrækninger det første minut, hvilket er normalt og det kan hverken mærkes eller huskes af barnet.**

**Ledsageren vises ud i venteværelset så snart barnet sover og venter her, mens operationen udføres.**

**Når barnet skal til at vågne op, hentes ledsageren ind i opvågningsrummet.**

**Under opvågningen kan der komme en kort periode med uro og gråd.**

**Barnet er stadig under påvirkning af narkosen og husker intet bagefter. Sjældent kan barnet blive overraskende aktivt. Det kan vare op til et par timer.**

**Bemærk! Det er normalt, at nogle børn græder meget efter operationen, da den kunstige søvn gør dem forvirrede. Det er ikke grundet smerter, da de har fået smertestillende inden operationen (se ovenfor).**

**Efter operationen kan barnet være forkvalmet og kaste op – der kan være lidt gammelt blod eller blodigt slim i opkastet, spyttet og snot, hvis der er fjernet polypper eller reduceret mandler. Der kan også komme lidt blod ud af ørerne, hvis der er lagt dræn. Barnet er i øvrigt også oftest slapt og træt. Det er derfor praktisk, at der er to voksne personer til stede på hjemvejen.**

**Mange børn med øre-næse-halssygdomme er ofte forkølede.**

**Kom under alle omstændigheder og få barnet vurderet.**

**Det er kun meget sjældent nødvendigt at aflyse en operation på grund af anden sygdom, men det kan være nødvendigt ved høj feber og et sygdomspåvirket barn.**